CELEX: 32017R0827
Language: el
Date: 2017-05-17 00:00:00
Title: Κανονισμός (ΕΕ) 2017/827 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για την τροποποίηση του κανονισμού (ΕΕ) αριθ. 258/2014 περί θεσπίσεως προγράμματος της Ένωσης για την υποστήριξη συγκεκριμένων δραστηριοτήτων στον τομέα της χρηματοοικονομικής αναφοράς και της ελεγκτικής κατά την περίοδο 2014-2020 (Κείμενο που παρουσιάζει ενδιαφέρον για τον ΕΟΧ )

19.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 129/24
            
         ΚΑΝΟΝΙΣΜΌΣ (ΕΕ) 2017/827 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 17ης Μαΐου 2017
   για την τροποποίηση του κανονισμού (ΕΕ) αριθ. 258/2014 περί θεσπίσεως προγράμματος της Ένωσης για την υποστήριξη συγκεκριμένων δραστηριοτήτων στον τομέα της χρηματοοικονομικής αναφοράς και της ελεγκτικής κατά την περίοδο 2014-2020
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Βάσει του κανονισμού (ΕΕ) αριθ. 258/2014 του Ευρωπαϊκού Κοινοβουλίου και του Συμβουλίου (3), το Ίδρυμα Διεθνών Προτύπων Χρηματοοικονομικής Αναφοράς («Ίδρυμα ΔΠΧΑ»), το οποίο είναι ο νόμιμος διάδοχος του Ιδρύματος της Επιτροπής Διεθνών Λογιστικών Προτύπων, και το Συμβούλιο Εποπτείας Δημοσίου Συμφέροντος (Public Interest Oversight Board — «PIOB») λαμβάνουν συγχρηματοδότηση από την Ένωση, υπό μορφή επιχορηγήσεων λειτουργίας, έως τις 31 Δεκεμβρίου 2020.
            
         
               (2)
            
            
               Η ευρωπαϊκή συμβουλευτική ομάδα για θέματα χρηματοοικονομικής αναφοράς (European Financial Reporting Advisory Group — «EFRAG»), βάσει του κανονισμού (ΕΕ) αριθ. 258/2014, έλαβε συγχρηματοδότηση από την Ένωση, υπό μορφή επιχορηγήσεων λειτουργίας, έως τις 31 Δεκεμβρίου 2016.
            
         
               (3)
            
            
               Στις 12 Νοεμβρίου 2013 η Επιτροπή δημοσίευσε την έκθεση του Philippe Maystadt, ειδικού συμβούλου του Επιτρόπου που είναι αρμόδιος για την εσωτερική αγορά και τις υπηρεσίες («έκθεση του ειδικού συμβούλου»), στην οποία σκιαγραφούνται ενδεχόμενες μεταρρυθμίσεις στη διακυβέρνηση της EFRAG οι οποίες αποσκοπούν στην ενίσχυση της συμβολής της Ένωσης στην ανάπτυξη διεθνών λογιστικών προτύπων.
            
         
               (4)
            
            
               Η Επιτροπή παρακολούθησε εκ του σύνεγγυς την υλοποίηση της μεταρρύθμισης στη διακυβέρνηση της EFRAG και ενημέρωσε δεόντως το Ευρωπαϊκό Κοινοβούλιο και το Συμβούλιο σχετικά με αυτό το θέμα. Βάσει των ανωτέρω, είναι σκόπιμο να συνεχιστεί η χρηματοδότηση της EFRAG για την περίοδο 2017 έως 2020, προκειμένου να επιτευχθούν οι μακροπρόθεσμοι στόχοι του προγράμματος της Ένωσης για την υποστήριξη συγκεκριμένων δραστηριοτήτων στον τομέα της χρηματοοικονομικής αναφοράς και της ελεγκτικής.
            
         
               (5)
            
            
               Το Συμβούλιο της EFRAG, όπου εκπροσωπούνται ισόρροπα τόσο τα δημόσια όσο και τα ιδιωτικά συμφέροντα, θα πρέπει να διασφαλίζει ότι τα μέλη του δεσμεύονται να ενεργούν υπέρ του ευρωπαϊκού δημόσιου συμφέροντος. Η Ευρωπαϊκή Αρχή Κινητών Αξιών και Αγορών, η Ευρωπαϊκή Αρχή Τραπεζών, η Ευρωπαϊκή Αρχή Ασφαλίσεων και Επαγγελματικών Συντάξεων και η Ευρωπαϊκή Κεντρική Τράπεζα καλούνται να συμβάλουν ενεργά στις εργασίες του Συμβουλίου της EFRAG, στο μέτρο του δυνατού.
            
         
               (6)
            
            
               Η Επιτροπή θα πρέπει να υποβάλλει ετησίως στο Ευρωπαϊκό Κοινοβούλιο και το Συμβούλιο έκθεση για τα κύρια επιτεύγματα και τις κύριες δραστηριότητες της EFRAG κατά το προηγούμενο έτος. Στην έκθεση αυτή θα πρέπει επίσης να εξετάζονται και οι εξελίξεις όσον αφορά το κριτήριο του διευρυμένου δημόσιου συμφέροντος και να παρέχεται λεπτομερής επισκόπηση της εξέλιξης στον τομέα των διεθνών προτύπων χρηματοοικονομικής αναφοράς (ΔΠΧΑ). Τα λογιστικά πρότυπα δεν θα πρέπει να θέτουν σε κίνδυνο τη χρηματοπιστωτική σταθερότητα στην Ένωση ούτε να εμποδίζουν την οικονομική ανάπτυξη της Ένωσης.
            
         
               (7)
            
            
               Σε ό,τι αφορά την ανάπτυξη του ΔΠΧΑ, του ΡΙΟΒ και της EFRAG, η ετήσια έκθεση της Επιτροπής θα πρέπει επίσης να αναφέρεται στην παρακολούθηση και την εφαρμογή των συστάσεων του Ευρωπαϊκού Κοινοβουλίου. Επιπλέον, το Ίδρυμα ΔΠΧΑ, το ΡΙΟΒ και η EFRAG, ενθαρρύνονται να συμμετέχουν τακτικά, τουλάχιστον σε ετήσια βάση, σε ακροάσεις του Ευρωπαϊκού Κοινοβουλίου προκειμένου να παρουσιάζουν πλήρη στοιχεία για την ανάπτυξη των διεθνών προτύπων χρηματοοικονομικής αναφοράς και λογιστικού ελέγχου.
            
         
               (8)
            
            
               Η Επιτροπή θα πρέπει να παρέχει τακτικότερη ενημέρωση στο Ευρωπαϊκό Κοινοβούλιο και το Συμβούλιο σχετικά με τις κοινές προσπάθειες του Ιδρύματος ΔΠΧΑ, του PIOB, και της EFRAG, δεδομένου ότι οι τρεις αυτοί οργανισμοί συγχρηματοδοτούνται από την Ένωση και έχουν τους ίδιους στόχους.
            
         
               (9)
            
            
               Μακροπρόθεσμα, η Επιτροπή θα πρέπει επίσης να εξετάσει ενδεχόμενες αλλαγές στη λειτουργία και το νομικό καθεστώς ιδιωτικού δικαίου της EFRAG.
            
         
               (10)
            
            
               Συνεπώς, ο κανονισμός (ΕΕ) αριθ. 258/2014 θα πρέπει να τροποποιηθεί αναλόγως.
            
         
               (11)
            
            
               Δεδομένου ότι ο στόχος του παρόντος κανονισμού, δηλαδή η αύξηση του προϋπολογισμού προγράμματος της Ένωσης για την περίοδο 2017 έως 2020 για να υποστηριχθούν οι δραστηριότητες της EFRAG που συμβάλλουν στην επίτευξη των στόχων πολιτικής της Ένωσης σχετικά με τη χρηματοοικονομική αναφορά, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των αποτελεσμάτων του, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα απαιτούμενα για την επίτευξη του εν λόγω στόχου.
            
         
               (12)
            
            
               Για να διασφαλιστεί η συνέχεια της χρηματοδότησης της EFRAG, ο παρών κανονισμός θα πρέπει να αρχίσει να ισχύει την ημέρα της δημοσίευσής του και θα πρέπει να εφαρμοσθεί από την 1η Ιανουαρίου 2017,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 258/2014 τροποποιείται ως εξής:
   
               1)
            
            
               Στο άρθρο 3 παράγραφος 1 στοιχείο α), το σημείο i) αντικαθίσταται από το ακόλουθο κείμενο:
               
                           «i)
                        
                        
                           η EFRAG».
                        
                     
         
               2)
            
            
               Το άρθρο 6 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Το χρηματοδοτικό κονδύλι για την εφαρμογή του προγράμματος για το διάστημα 2014 έως 2020 ανέρχεται σε 57 007 000 EUR σε τρέχουσες τιμές.»·
                        
                     
                           β)
                        
                        
                           στην παράγραφο 3, το στοιχείο α) αντικαθίσταται από το ακόλουθο κείμενο:
                           
                                       «α)
                                    
                                    
                                       EFRAG: 23 134 000 EUR».
                                    
                                 
                     
         
               3)
            
            
               Το άρθρο 9 τροποποιείται ως εξής:
               
                           α)
                        
                        
                           παρεμβάλλεται η ακόλουθη παράγραφος:
                           «4α.   Όσον αφορά το Ίδρυμα ΔΠΧΑ και το ΣΔΛΠ, η έκθεση που αναφέρεται στην παράγραφο 3 αξιολογεί επίσης τη διακυβέρνησή τους, ειδικότερα σε σχέση με τη διαφάνεια, την πρόληψη συγκρούσεων συμφερόντων και την πολυμορφία των εμπειρογνωμόνων, και τα μέτρα τα οποία έχουν ληφθεί για να διασφαλιστεί ευρεία εκπροσώπηση συμφερόντων και δημόσια λογοδοσία.
                           Επιπλέον, με σκοπό τη διασφάλιση λογιστικών προτύπων υψηλής ποιότητας και υψηλών προτύπων διαφάνειας, λογοδοσίας και ακεραιότητας, η έκθεση προσδιορίζει και αξιολογεί τις δράσεις που αναλαμβάνονται στα πλαίσια του Ιδρύματος ΔΠΧΑ που, μεταξύ άλλων, αφορούν την πρόσβαση του κοινού σε έγγραφα, τον ανοικτό διάλογο με τα ευρωπαϊκά θεσμικά όργανα και διάφορα ενδιαφερόμενα μέρη, τους κανόνες περί διαφάνειας των συναντήσεων των ενδιαφερομένων μερών και την καθιέρωση μητρώων διαφάνειας.»·
                        
                     
                           β)
                        
                        
                           η παράγραφος 5 αντικαθίσταται από το ακόλουθο κείμενο:
                           «5.   Όσον αφορά το PIOB και τον διάδοχο φορέα του, η έκθεση της παραγράφου 3 καλύπτει τις εξελίξεις που σημειώνονται στη διαφοροποίηση της χρηματοδότησης και αξιολογεί τον τρόπο με τον οποίο οι εργασίες του PIOB συμβάλλουν στην ενίσχυση της ποιότητας του ελέγχου, συμπεριλαμβανομένης της ακεραιότητας του επαγγελματικού κλάδου του λογιστικού ελέγχου. Αν η χρηματοδότηση από την IFAC σε ένα δεδομένο έτος υπερβεί τα δύο τρίτα της συνολικής ετήσιας χρηματοδότησης του PIOB, η Επιτροπή προτείνει τον περιορισμό της ετήσιας συνεισφοράς της για το έτος αυτό σε 300 000 EUR κατ' ανώτατο όριο.»·
                        
                     
                           γ)
                        
                        
                           παρεμβάλλεται η ακόλουθη παράγραφος:
                           «6α.   Όσον αφορά την EFRAG, η έκθεση της παραγράφου 3 αξιολογεί από το 2018:
                           
                                       α)
                                    
                                    
                                       αν έχει τηρηθεί το κριτήριο του διευρυμένου δημόσιου συμφέροντος, όπως προτείνεται στην έκθεση του ειδικού συμβούλου, κατά τη διάρκεια της διαδικασίας επικύρωσης που ανελήφθη το προηγούμενο έτος·
                                    
                                 
                                       β)
                                    
                                    
                                       αν το Ευρωπαϊκό Κοινοβούλιο και το Συμβούλιο έχουν συμμετάσχει σε πρώιμο στάδιο στην ανάπτυξη προτύπων χρηματοοικονομικής αναφοράς γενικά, και στη διαδικασία επικύρωσης ειδικότερα·
                                    
                                 
                                       γ)
                                    
                                    
                                       αν η δομή χρηματοδότησης της EFRAG είναι επαρκώς διαφοροποιημένη και ισορροπημένη ώστε να μπορεί να εκτελεί την αποστολή δημόσιου συμφέροντος που της έχει ανατεθεί με ανεξαρτησία και αποτελεσματικότητα· και
                                    
                                 
                                       δ)
                                    
                                    
                                       τη διακυβέρνηση της EFRAG, ιδίως από πλευράς διαφάνειας, και τα ληφθέντα μέτρα για να διασφαλιστεί ευρεία εκπροσώπηση συμφερόντων και δημόσια λογοδοσία.
                                    
                                 Επιπλέον, προσδιορίζει και αξιολογεί τις ενέργειες που αναλαμβάνονται στο πλαίσιο της EFRAG για να εξασφαλιστούν υψηλά πρότυπα δημοκρατικής λογοδοσίας, διαφάνειας και ακεραιότητας που, μεταξύ άλλων, αφορούν την πρόσβαση του κοινού σε έγγραφα, τον ανοικτό διάλογο με τα ευρωπαϊκά θεσμικά όργανα και διάφορα ενδιαφερόμενα μέρη, την καθιέρωση υποχρεωτικών μητρώων διαφάνειας και κανόνων περί διαφάνειας των συναντήσεων ενδιαφερομένων μερών, καθώς και εσωτερικών κανόνων, ιδίως για την αποφυγή συγκρούσεων συμφερόντων.».
                        
                     
         Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 17 Μαΐου 2017.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         A. TAJANI
      
      
         
            Για το Συμβούλιο
         
         
            Ο Πρόεδρος
         
         C. ABELA
      
   
   
      (1)  ΕΕ C 303 της 19.8.2016, σ. 147.
   
      (2)  Θέση του Ευρωπαϊκού Κοινοβουλίου της 27ης Απριλίου 2017 (δεν έχει δημοσιευθεί ακόμα στην Επίσημη Εφημερίδα) και απόφαση του Συμβουλίου της 11ης Μαΐου 2017.
   
      (3)  Κανονισμός (ΕΕ) αριθ. 258/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, περί θεσπίσεως προγράμματος της Ένωσης για την υποστήριξη συγκεκριμένων δραστηριοτήτων στον τομέα της χρηματοοικονομικής αναφοράς και της ελεγκτικής κατά την περίοδο 2014-2020, και για την κατάργηση της απόφασης αριθ. 716/2009/ΕΚ (ΕΕ L 105 της 8.4.2014, σ. 1).